《送唐再可之任滇南》
清代·宋铣

春风浩荡吹百草，柳条婀娜莺声好。行人三月长安春，相思万里昆明道。

昆明远隔浮云端，铁桥之岭何巑岏。横空一线盘鸟外，悬绳欲度愁飞鸢。

嗟君何为此远适，官程期会严晷刻。匹马荒林象迹深，空山独夜龙吟急。

水驿山程几送迎，行行瞬息春秋更。点苍山翠多猿啸，普洱江寒少雁声。

却意前年见君日，同云酿雪风萧瑟。一官绝徼何所携，万里风烟归健笔。

长安磊落多心知，淋漓谈宴无虚时。檀板落花春中酒，乌丝红烛夜评诗。

缁尘久客愁如海，豪情不逐黄金改。高歌那识爨烟虚，拂剑仍看虹气在。

丈夫苦乐亦何常，挥手休辞路阻长。治蛮自古贵远略，请君小试龙泉芒。

作者简介：宋铣，字小岩，吴县人。乾隆庚辰进士，改庶吉士，授编修，历官衡州知府。有《静永堂诗稿》。